和游金山
作者：秦觀
朝代：宋

paragraphs: 江流會揚子，洶洶東南騖。
海門劃前開，金山屹中據。
鼓鍾食萬指，金雘棲千柱。
夜庭游月波，曉觀摶香霧。
天清猿鳥哀，風暗魚龍怒。
雲物橫古今，濤波閱晨暮。
三州氣色來，上下端倪露。
偉哉元氣間，此勝知誰聚。
念昔憩精廬，登臨輒忘去。
汲新試團月，飯素羹魁芋。
妙興入芳藤，真境在芒屨。
別來景暑換，寤寐經從處。
忽蒙珠璧投，了與雲巒遇。
幽光烱肝肺，爽氣森庭戶。
區中多滯念，方外饒奇趣。
寄語山阿人，泠然行復御。